በሥራ ላይ ያለው የድጎማ ቀመር በቀጣዩ ዓመት ይለወጣል
አሁን በሥራ ላይ ያለው ቀመር 10 ዓመት የሞላው በመሆኑ በቀጣዩ ዓመት አዲስ ቀመር ተዘጋጅቶ ተግባራዊ እንደሚደረግ የምክር ቤቱ አፈ ጉባዔ ያለው አባተ ለዋኢማ ገልፀዋል፡፡በየአስር ዓመቱ የቀመር ለውጥ እንደሚደረግ አቶ ያለው ጠቁመው በሥራ ላይ ያለው ቀመር ያሉበትን ክፍተቶች የመፈተሽና በሂደት ያጋጠሙ ችግሮችን የመለየት ሥራ ይከናወናል ብለዋል፡፡ የቀመር ለውጡ በቀጣይ የተሻለ ፍትሃዊ የሀብት ክፍፍልን ለመተግበር የሚያስችል ቀመር ማዘጋጀትን ያለመ አሰራር መሆኑን ተናግረዋል፡፡ምክር ቤቱ በየአምስት ዓመቱ በሥራ ላይ ያለውን ቀመር የመገምገምና የመፈተሸ ሥራ እንሚያከናውንም ጨምረው ገልፀዋል፡፡ በየዓመቱም አፈፃፀሙ በሚመለከታቸው አካላት እንደሚገመገም ነው ያስገነዘቡት፡፡ እስከ አሁን ባለው ሂደትም ይህ አሰራር ሲተገበር ቆይቷል ይላሉ፡፡በህገ መንግስቱ የተረጋገጠውን ሁሉም ክልሎች ዕኩል የመልማት መብትን ተግባራዊ ለማድረግ የሚሰራውን ሥራ ለማጠናከር እንደሚረዳ አፈ ጉባዔው አስረድተዋል፡፡ በ10 ዓመት ሂደት ያጋጠሙ ችግሮችና የታዩ ክፍተቶች ተለይተው ማስተካከያ እንደሚደረግም ነው ያረዱት፡፡በአዲሱ የቀመር ዝግጅት በዘርፉ በቂ ዕውቀትና ልምድ ያላቸው ዓለም ዓቀፍ ተቋማት እንደሚሳተፉም አቶ ያለው አስገንዝበዋል፡፡ 